Peter Skaarup (DF), 1999-04-29:
Jamen jeg siger da tak på vegne af Dansk Folkeparti for, at Socialdemokratiet gerne vil tage ordet i denne debat for første gang i lang tid.
Men derudover skal jeg også sige, at Dansk Folkepartis ordfører, fru Inge Refshauge, ikke kan være til stede i dag, og at jeg derfor har lovet at redegøre for Dansk Folkepartis synspunkter: Vores grundholdning er jo, som fru Dorte Bennedsen også ligesom tog hul på, at Folketinget har en for slap behandling af disse sager, og at Folketinget ikke seriøst her fra talerstolen foretager en ordentlig forhandling og debat af det faktum, at vi giver over 2.000 mennesker dansk indfødsret via dette lovforslag. Vi mener, det er helt forkert, at Folketinget bare blåstempler uden her fra talerstolen at debattere konsekvenserne af dette forhold.
Vi mener også, det er forkert, at der her i ordførerrækken måske lige er en kort ordførertale fra Socialdemokratiet, men at man hverken hører Venstre eller De Konservative og formentlig heller ikke nogen andre partier debattere forholdet.
Vi skal være opmærksomme på, at via disse en bloc-tildelinger af dansk indfødsret - vi kalder det massetildeling af dansk indfødsret - foretager man ikke den behandling, som man bør foretage af de ting.
Dansk Folkeparti har påpeget, at i det mindste af hensyn til de partier, som er modstandere af tildeling af dansk indfødsret til så mange mennesker, der bl.a. ikke kan klare sig selv, begår kriminalitet osv. osv., burde lovforslaget deles op i to, så de personer, som alle er enige om skal have dansk indfødsret - dvs. personer, som er dansk gift, som har et job, så de kan forsørge deres egen familie, som ikke har begået nogen kriminalitet, osv. osv. - bliver samlet i ét lovforslag, som alle kan godkende og sige: Ja, det er i orden.
Så kunne man samle de øvrige personer, som der er tvivl om, og som der bliver rejst spørgsmål om i udvalget, i et andet forslag, så man giver de partier, der ønsker det, mulighed for at stemme nej til tildeling af dansk indfødsret.
Da vi i Dansk Folkeparti ikke kan acceptere, at personer, der har begået kriminalitet, er omfattet af forslaget her - vi går da ud fra, at det vil vise sig, når vi behandler det, for det har vi set tidligere i flere tilfælde - kan vi ikke sige ja til forslaget.
Vi er nødt til at sige nej, fordi det ender med, at vi - hvis vi sagde ja til det - ville komme til at give dansk indfødsret til kriminelle personer. Vi har også flere gange påpeget, at det er voldsomt mange mennesker, der er tale om.
Det er jo ikke sådan, at det kun er et mindre antal mennesker, der får dansk indfødsret; det er altså over 2.000 mennesker på én gang, og det er jo flere gange om året, det sker.
På den måde er i hvert fald de partier, der gerne vil usynliggøre problemerne med et stort antal udlændinge i Danmark, med til at usynliggøre dem ved gradvis at give dansk indfødsret til så mange mennesker hvert eneste år.
Det er næsten 10.000 mennesker, der er tale om hvert eneste år, og det bliver altså til rigtig mange, når vi lægger tallene sammen for de år, hvor der har været tale om, at niveauet har været så højt.
Så vil jeg godt spørge justitsministeren, om det faktum, at vi nu er i krig - ja, regeringen siger, at vi ikke er i krig, men vi er nogle stykker, der synes, Danmark i øjeblikket må betragtes som værende i krig i Jugoslavien - kommer til at betyde, at der er personer på dette lovforslag, som kan blive sendt ned for at kæmpe mod de danske soldater, vi sender til Balkan for at udkæmpe en krig eller indgå i en humanitær intervention, som nogle partier ønsker at kalde det.
Kan justitsministeren garantere, at der ikke er personer, som med dette lovforslag tildeles indfødsret, som kommer til at kæmpe direkte imod danske soldater og danske fly nede i det område?
Vi synes, det vil være helt urimeligt, hvis det viser sig, at man med dette forslag kommer til at give indfødsret til sådanne personer.
Vi har også måttet opleve her på det seneste, at der er opnået et forlig om tildeling af dansk indfødsret.
Nogle partier er gået sammen bag lukkede døre uden at invitere det flertal af partier i Folketinget, der har været imod den automatiske tildeling af indfødsret, og har ligesom besluttet, at nu skal det her gennemføres med brask og bram.
Jeg kunne godt tænke mig at spørge justitsministeren, hvilken betydning det ville have haft for lovforslaget her, hvis forliget havde været i hus på et sådant tidspunkt, at det havde haft virkning.
Endelig kan jeg love, at Dansk Folkeparti i forbindelse med det udvalgsarbejde, der nu kommer til at finde sted, vil pege på de personer i forslaget, der måtte være kriminelle, og stille ændringsforslag i lighed med tidligere, hvor vi tager de personer ud.
Det gælder også for de personer, der ikke kan forsørge sig selv, og som er omfattet af forslaget.